Natten til fredag den 17. november 2017 afgik en 40-årig indsat ved døden i Statsfængslet på Kragskovhede ved Jerup nord for Frederikshavn. Som vi tidligere har fortalt på TV2 Nord, døde manden af en overdosis metadontabletter, som han havde fået fingrene i ved en medicinudlevering. Det kan du læse mere om her . I stedet for at ringe efter lægehjælp, da fængslet blev opmærksomme på situationen, blev den indsatte sat i isolationscelle, og derfor slog retten i Aalborg onsdag fast, at fængslet kan stilles til ansvar for den indsattes død. Erstatning til de efterladte Kriminalforsorgen er nu blevet dømt til at skulle betale 975.000 kroner og sagens omkostninger plus renter til de efterladte. Det fortæller de efterladtes advokat Tobias Stadarfeldt Jensen til Ritzau. Udover at blive stillet til ansvar for den indsattes død er Kriminalforsorgen desuden dømt for at have brudt Menneskerettighedskonventionens artikel 2, der handler om retten til liv. Da personalet endelig tilkaldte en ambulance, var det for sent. Manden var afgået ved døden.

Referat:
Efter en 40-årig indsats død på Kragskovhede Statsfængsel i 2017 har retten i Aalborg nu besluttet, at den afdødes efterladte skal have en erstatning.